## Odluka o obvezi dostavljanja Izvješća o trgovanju na novčanom tržištu

### NN 65/2002 (5.6.2002.), Odluka o obvezi dostavljanja Izvješća o trgovanju na novčanom tržištu

# HRVATSKA NARODNA BANKA

1120

Na temelju članka 26. i članka 39. stavka
2. pod i) Zakona o Hrvatskoj narodnoj banci (»Narodne novine«, br. 36/2001.)
guverner Hrvatske narodne banke donosi

## ODLUKU

### o obvezi dostavljanja Izvješća o trgovanju na novčanom tržištu

I.

Ovom
se odlukom regulira obveza dostavljanja te način i rokovi dostavljanja Izvješća
o trgovanju na novčanom tržištu (u daljnjem tekstu: Izvješće) Hrvatskoj
narodnoj banci.

II.

Obvezu
dostavljanja Izvješća iz točke I. ove odluke imaju sljedeće financijske
institucije:

–
banke osnovane u Republici Hrvatskoj u skladu sa Zakonom o bankama

–
podružnice stranih banaka u Republici Hrvatskoj osnovane u skladu sa Zakonom o
bankama – stambene štedionice

(u
daljnjem tekstu: Banke).

Obvezu
dostavljanja Izvješća iz točke I. ove odluke ima i Hrvatska banka za obnovu i
razvitak (u daljnjem tekstu: HBOR).

Banke
kojima je oduzeto odobrenje za rad ili kojima je odobrenje za rad prestalo
važiti zbog otvaranja stečajnog postupka ili postupka likvidacije, nemaju
obvezu dostavljanja Izvješća iz točke I. ove odluke.

III.

Banke
i HBOR obvezne su dostavljati Izvješće iz točke I. ove odluke Hrvatskoj
narodnoj banci svaki radni dan, najkasnije do 11 sati, s podacima za prethodni
radni dan.

Radnim
danom u smislu ove odluke smatraju se dani od ponedjeljka do petka, dok se
neradnim danima smatraju subota, nedjelja i praznici.

IV.

Izvješće
iz točke I. ove odluke dostavlja se u skladu s Uputom za provedbu Odluke o
obvezi dostavljanja Izvješća o trgovanju na novčanom tržištu, koja se nalazi u
prilogu ove odluke i njezin je sastavni dio.

V.

Prvo
Izvješće prema ovoj odluci Banke i HBOR dužne su dostaviti Hrvatskoj narodnoj
banci 3. rujna 2002. s podacima za 2. rujna 2002.

VI.

Danom
primjene ove odluke prestaje važiti Odluka o obvezi slanja Izvješća o
indikatorima dnevne likvidnosti banaka i štedionica, O. br. 21/96 od 8.
kolovoza 1996. i Uputa za izradu Izvješća o indikatorima dnevne likvidnosti
banaka i štedionica, U. br. 7/96 od 9. kolovoza 1996., 1/98 od 22. travnja
1998., 1/99 od 14. siječnja 1999. i 2/99 od 3. veljače 1999.

VII.

Ova odluka stupa na snagu osmog dana od
dana objave u »Narodnim novinama«, a primjenjuje se od 3. rujna 2002.

O.
br. 104-020/05-02/ŽR

Zagreb,
28. svibnja 2002.

 Guverner
Hrvatske narodne banke
 **dr. sc. Željko Rohatinski,** v. r.

if !supportEmptyParas endif

UPUTA

za provedbu odluke o obvezi dostavljanja
izvješća o trgovanju na novčanom tržištu

1) Izvješće o trgovanju na novčanom
tržištu dostavlja se Hrvatskoj narodnoj banci, Direkciji za provođenje
monetarne politike, na obrascu »NT – novčano tržište« (u daljnjem tekstu:
Obrazac »NT«), koji se nalazi u prilogu ove upute, svaki radni dan najkasnije
do 11.00 sati.

2) Obrazac »NT« sastoji se od četiri
dijela:

– Trgovanje depozitnim novcem

– Trgovanje vrijednosnim papirima

– Repo poslovi

– Podaci o stanju blagajne i trezorskih
zapisa Ministarstva financija.

I. TRGOVANJE
DEPOZITNIM NOVCEM

3) Trgovanje depozitnim novcem obuhvaća:

–
trgovanje između Banaka

–
trgovanje s ostalim financijskim institucijama

–
trgovanje s ostalim pravnim osobama.

a)
Pod trgovanjem između Banaka podrazumijeva se ukupan iznos kunskih
kredita/depozita koje je Banka koja izrađuje Izvješće, primila od drugih Banaka
odnosno dala drugim Bankama na dan za koji izrađuje Izvješće.

Banka
je obvezna posebno iskazati iznos primljenih/danih kredita/depozita sklopljenih
bez posredovanja (direktno) i posebno iznos primljenih/danih kredita/depozita
sklopljenih uz posredovanje (preko Tržišta novca Zagreb ili nekog drugog
posrednika), po propisanim rokovima povrata kredita/depozita iz točke 5. ove
upute.

b)
Pod trgovanjem s ostalim financijskim institucijama pod­razumijeva se ukupan
iznos kunskih kredita/depozita koje je Banka, koja izrađuje Izvješće, primila
od ostalih financijskih institucija odnosno dala ostalim financijskim
institucijama, po rokovima povrata iz točke 5. ove upute, na dan za koji
izrađuje Izvješće.

Pod
ostalim financijskim institucijama, u smislu ove upute, podrazumijevaju se
štedno-kreditne zadruge, investicijski fondovi, osiguravateljska društva i
mirovinski fondovi.

c)
Pod trgovanjem s ostalim pravnim osobama podrazumijeva se ukupan iznos kunskih
kredita/depozita koje je Banka, koja izrađuje Izvješće, primila od ostalih
pravnih osoba, odnosno dala ostalim pravnim osobama, po rokovima povrata iz
točke 5. ove upute, na dan za koji izrađuje Izvješće.

Pod ostalim pravnim osobama podrazumijeva
se sve ostalo što nije definirano točkom II. stavkom 1. Odluke (Banke) i točkom
3. pod b) ove upute, uključujući HBOR i nerezidentne banke.

4) Za kredite/depozite navedene u točki 3.
ove upute Banka, koja izrađuje Izvješće, obvezna je navesti i vaganu kamatnu
stopu izračunatu na sljedeći način:

 n        n

(S(Xi\*Yi))/SXi

 i=1      i=1

gdje je Xi = iznos kredita/depozita, Yi =
kamatna stopa po kojoj je kredit/depozit zaključen.

Vagana kamatna stopa se iskazuje u
postotku na godišnjoj razini, na dvije decimale.

5) Propisani rokovi povrata
kredita/depozita jesu:

**a) prekonoćni**
(O/N) – odobrenje sredstava obavlja se na dan zaključivanja transakcije, dok se
povrat sredstava obavlja sljedećega radnog dana

**b) TOM/NEXT**
– odobrenje sredstava obavlja se prvi radni dan nakon zaključivanja
transakcije, dok se povrat sredstava obavlja sljedećega radnog dana

**c) SPOT/NEXT**
– odobrenje sredstava obavlja se drugi radni dan nakon dana zaključivanja
transakcije, dok se povrat sredstava obavlja sljedećega radnog dana

**d) uz opoziv**
– odobrenje sredstava obavlja se na dan zaključivanja transakcije, dok se
povrat sredstava, bilo djelo­mi­čan ili u cijelosti, obavlja uz obveznu najavu
jedan radni dan unaprijed

**e) ročni** (2
– 6 dana) – odobrenje sredstava obavlja se na dan zaključivanja transakcije,
dok se povrat sredstava obavlja na unaprijed određeni radni dan, najranije za
dva, a najkasnije za šest kalendarskih dana

**f) 1 tjedan**
– odobrenje sredstava obavlja se na dan zaključivanja transakcije, dok povrat
sredstava ima fiksni rok od tjedan dana

**g) 2 tjedna**
– odobrenje sredstava obavlja se na dan zaključivanja transakcije, dok povrat
sredstava ima fiksni rok od dva tjedna

**h) 1 mjesec**
– odobrenje sredstava obavlja se na dan zaključivanja transakcije, dok povrat
sredstava ima fiksni rok od mjesec dana

**i) 3 mjeseca**
– odobrenje sredstava obavlja se na dan zaključivanja transakcije, dok povrat
sredstava ima fiksni rok od tri mjeseca.

II. TRGOVANJE
VRIJEDNOSNIM PAPIRIMA

6) Vrijednosnim papirima, u smislu ove
upute, smatraju se blagajnički zapisi Hrvatske narodne banke i trezorski zapisi
Ministarstva financija Republike Hrvatske.

7) Banka je obvezna u Izvješću navesti
sljedeće podatke pojedinačno za svaku izravnu transakciju kupnje, odnosno
prodaje vrijednosnih papira iz točke 6. ove upute zaključenu na dan za koji
izrađuje Izvješće, i to:

– preostali broj dana do dospijeća
vrijednosnog papira

– nominalni iznos kupljenoga/prodanoga
vrijednosnog papira

– cijenu po kojoj je vrijednosni papir
kupljen/prodan pri čemu se cijena iskazuje za 100 jedinica nominalne
vrijednosti, sa tri decimale.

8) Nominalni iznos kupljenih/prodanih
blagajničkih zapisa Hrvatske narodne banke nominiranih u stranoj valuti i
trezorskih zapisa Ministarstva financija u eurima iskazuje se u kunama
primjenom srednjeg tečaja HNB-a koji vrijedi na dan za koji se izrađuje
Izvješće.

III. REPO POSLOVI

9) Pod repo poslovima podrazumijevaju se
transakcije povratne kupnje vrijednosnih papira (repo) i obratne transakcije po­vrat­ne
kupnje vrijednosnih papira (obrnuti repo).

10) »Buy/sell back« i »sell/buy back«
transakcije u smislu ove upute iskazuju se u okviru repo poslova.

11) Pod repo transakcijama u smislu ove
upute podrazumijeva se prodaja vrijednosnih papira uz istovremenu obvezu nji­hova
reotkupa na ugovoreni dan i »sell/buy back« transakcije.

Pod obrnutim repo transakcijama u smislu
ove upute podrazumijeva se kupnja vrijednosnih papira uz istovremenu obvezu
njihove prodaje na ugovoreni dan i »buy/sell back« transakcije.

12) Banka je obvezna navesti podatke o
kupovnoj cijeni i repo stopi za zaključene transakcije iz točke 9. i 10. ove
upute na dan za koji izrađuje Izvješće, u skladu s propisanim rokovima
ugovaranja repo poslova iz točke 16. ove upute i to zasebno za transakcije
sklopljene s Bankama, s ostalim financijskim institucijama i s ostalim pravnim
osobama.

Pod ostalim financijskim institucijama
podrazumijevaju se institucije navedene u točki 3. pod b), a pod ostalim
pravnim osobama pravne osobe navedene u točki 3. pod c) ove upute.

13) Kupovna cijena je iznos koji na datum
kupnje kupac plaća prodavatelju za vrijednosne papire koji su predmet
transakcije.

14) Repo stopa je stopa koja služi za
izračun razlike u cijeni i dogovara se između ugovornih strana za određenu
transakciju u postotku na godišnjoj razini te se iskazuje sa dvije decimale.

15) Ukoliko je Banka na dan za koji
izrađuje Izvješće, sklopila više poslova unutar istog roka ugovaranja repo
poslova, obvezna je u Izvješću navesti ukupnu kupovnu cijenu i vaganu repo
stopu.

Za izračun vagane repo stope na
odgovarajući način se primjenjuje formula iz točke 4. ove upute pri čemu je Xi
= kupovna cijena, Yi = repo stopa.

16) Propisani rokovi ugovaranja repo
poslova jesu:

**a) prekonoćni**
– primjenjuje se definicija iz točke 5. pod a)

**b) 2 – 6 dana**
– primjenjuje se definicija iz točke 5. pod e)

**c) 1 tjedan**
– primjenjuje se definicija iz točke 5. pod f)

**d) 2 tjedna**
– primjenjuje se definicija iz točke 5. pod g)

**e) 1 mjesec**
– primjenjuje se definicija iz točke 5. pod h)

**f) 2 mjeseca**
– odobrenje sredstava obavlja se na dan zaključivanja transakcije, dok povrat
sredstava ima fiksni rok od dva mjeseca

**g) 3 mjeseca**
– primjenjuje se definicija iz točke 5. pod i)

**h) uz opoziv**
– primjenjuje se definicija iz točke 5. pod d)

**i) ostalo** –
sve ostalo što nije obuhvaćeno ovom točkom od a) do h).

IV. STANJE BLAGAJNE I
TREZORSKIH ZAPISA MINISTARSTVA FINANCIJA

17) Banka koja izrađuje Izvješće, obvezna
je iskazati stanje gotovog novca (domaća valuta) u blagajni Banke – rn 101, na
dan za koji izrađuje Izvješće, pri čemu se u stanje navedenog računa uključuje
i stanje računa gotovine Banke u trezorima FINA-e (rn 03). Obuhvat ove pozicije
mora biti identičan obuhvatu istovjetne pozicije Rn 101 – Održavanje kunskog
dijela obvezne pričuve u obrascu »OP-2/1 – Obračun održavanja dijela obvezne
pričuve banaka u smislu točke X. Odluke o obveznoj pričuvi« iz Upute za
provedbu Odluke o obveznoj pričuvi.

18)
Banka je obvezna navesti stanje upisanih trezorskih zapisa Ministarstva
financija u kunama na dan za koji izrađuje Izvješće. Stanje trezorskih zapisa
iskazuje se u nominalnoj vrijednosti.

19)
Banka je obvezna iskazati stanje upisanih trezorskih zapisa Ministarstva
financija u eurima preračunato u kune po srednjem tečaju HNB-a na dan za koji
izrađuje Izvješće. Stanje trezorskih zapisa iskazuje se u nominalnoj
vrijednosti.

if !supportEmptyParas endif

![](dodatni/358394.gif)
![](dodatni/358395.gif)
![](dodatni/358396.gif)
![](dodatni/358397.gif)
![](dodatni/358398.gif)

if !supportEmptyParas endif

Odluka, NN 65/2002-1120